Muutos julkisen palvelun velvoitteisiin Le Puy-en-Velayn ja Pariisin välisessä säännöllisessä lentoliikenteessä (ETA:n kannalta merkityksellinen teksti)



Virallinen lehti nro C 154 , 29/05/2001 s. 0005 - 0005



Muutos julkisen palvelun velvoitteisiin Le Puy-en-Velayn ja Pariisin välisessä säännöllisessä lentoliikenteessä (2001/C 154/05) (ETA:n kannalta merkityksellinen teksti) 1. Ranska on päättänyt muuttaa 1. syyskuuta 2001 alkaen julkisen palvelun velvoitetta, joka koskee säännöllistä lentoliikennettä Le Puy-en-Velayn (Loudes) ja Pariisin (Orly) välillä. Velvoite on julkaistu yhteisön lentoliikenteen harjoittajien pääsystä yhteisön sisäisen lentoliikenteen reiteille 23 päivänä heinäkuuta 1992 annetun neuvoston asetuksen (ETY) N:o 2408/92 4 artiklan 1 kohdan a alakohdan mukaisesti 16. huhtikuuta 1999 Euroopan yhteisöjen virallisen lehden numerossa C 107. 2. Uudet muutetut julkisen palvelun velvoitteet ovat seuraavat: Vähimmäisvuoroväli Reitillä on lennettävä vähintään kaksi edestakaista lentoa päivässä maanantaista perjantaihin, paitsi pyhäpäivisin. Velvoite koskee koko vuotta paitsi ajanjaksoja heinäkuun lopun ja elokuun lopun välisten neljän viikon aikana sekä vuoden lopun juhlapyhien aikana (yksi viikko). Reittiä on liikennöitävä siten, ettei Pariisin (Orly) ja Le Puy-en-Velayn välillä ole välilaskua. Konetyyppi Lennoilla on käytettävä paineistettua lentokonetta, jonka kapasiteetti on vähintään 19 paikkaa. Lentokonetyypin on sovelluttava Le Puy-en-Velayn lentoaseman erityisolosuhteisiin (korkeus merenpinnasta: 850 m; kiitoradan pituus: 1450 m). Aikataulut Aikataulut on laadittava siten, että työasioissa matkustavat voivat lentää edestakaisen lennon saman päivän aikana niin, että perilläoloaika Le Puy-en-Velayssa on vähintään seitsemän ja puoli tuntia ja Pariisissa kahdeksan tuntia. Pariisin (Orly) lentoasemalla on varattu lähtö- ja saapumisaikoja Pariisin (Orly) ja Le Puy-en-Velayn (Loudes) välistä säännöllistä yhteyttä varten lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 9 artiklan mukaisesti. Reitistä kiinnostuneet lentoliikenteenharjoittajat saavat yksityiskohtaiset tiedot lähtö- ja saapumisajoista Pariisin lentoasemien koordinaattorilta. Hinnat Yhdensuuntaisen lipun täysimääräinen enimmäishinta on 1400 Ranskan frangia (vuoden 2001 arvo) tai 213,43 euroa. Hintoihin eivät sisälly valtion, paikallisviranomaisten ja lentoasemaviranomaisten perimät matkustajakohtaiset verot ja maksut, jotka lentolipussa sellaisiksi yksilöidään, lukuun ottamatta arvonlisäveroa. Enimmäishintaa voidaan korottaa joka vuosi 1. tammikuuta budjettilakiin kirjatun bruttokansantuotteen (BKT) hintaindeksin mukaisesti. Epätavallisen suuren, odottamattoman ja liikenteenharjoittajista johtumattoman lentoliikenteen kustannusten nousun vuoksi enimmäishintaa voidaan korottaa kustannusten nousua vastaavalla määrällä. Uusi enimmäishinta on ilmoitettava asianomaisille liikenteenharjoittajille, ja se tulee voimaan sen jälkeen, kun se on toimitettu Euroopan komissiolle ja julkaistu Euroopan yhteisöjen virallisessa lehdessä. Lentopaikkojen myynti Lentojen myynti on hoidettava vähintään yhden tietokonepohjaisen varausjärjestelmän kautta. Liikennöinnin jatkuvuus Suoraan lentoliikenteenharjoittajasta johtuvista syistä peruutettujen lentojen määrä ei saa vuoden aikana olla yli 3 % suunnitelluista lennoista, paitsi ylivoimaisen esteen sattuessa. Liikenteenharjoittaja saa keskeyttää liikennöinnin vain tehtyään ennakkoilmoituksen vähintään 6 kuukautta etukäteen.